
Facebook oktatási pilot program a szakképzésben

Az oktatási kísérlet célja az volt, hogy választ adjon arra a kérdésre, hogy a közösségi oldalak, elsősorban a Facebook a kapcsolatteremtés és programok meghirdetése mellett felhasználható-e a formális oktatásban, a tanórákon. A Facebook oktatási alkalmazásánál a cél nem az volt, hogy megtanítsuk a résztvevőket a Facebook használatára, hanem az, hogy a tanítás-tanulás folyamatot tegyük sikeresebbé.
A kísérlet két párhuzamosan futó csoportnál kezdődött és közel nyolc hónapon keresztül zajlott. Az oktatás során heti rendszerességgel használtam/használtuk a Facebook rendszert a tanórai és tanórán kívüli oktatási tevékenységeknél egyaránt. A kezdeti szakaszban csak a Facebook-csoport alapszolgáltatásait használtam, majd a nyár során a Facebook SDK segítségével néhány saját alkalmazást is sikerült integrálni a rendszerbe. Elkészítettem egy komplex multi funkciós QR kód generálót és az Online Tudástár nevű távoktatási rendszert, amelyben az időzítő segítségével különböző időpontokban tudok tananyagot megosztani a résztvevőkkel.
Az Online Tudástár belső védett részére a tanórához kapcsolódó tananyagok kerülnek megosztásra, hasonlóan egy hagyományos e-learning rendszerben felépített kurzushoz. A külső tanulói részében jelenleg a Photoshop képszerkesztő programhoz kapcsolódó speciális, otthoni, önálló munkára kifejlesztett tananyagok kerülnek illetve kerültek megosztásra. A rendszer igen rövid időn belül és rendkívül népszerűvé vált, mindössze két hónap alatt több mint négyszázötven új felhasználója lett. Ez jelentős mértékűnek tekinthető figyelembe véve azt, hogy az intézmény, ahol a kísérlet zajlott, egy négy tanteremmel rendelkező iskola, és az átlagos tanuló létszám mindösszesen nyolc fő csoportonként.
Az iskolai kísérletek tanulsága alapján a Facebook jól használható képes virtuális oktatási környezetként működni. A képzések során több oldalnyi megosztás és hozzászólás jött létre a közösségi oldalon. A bejegyzéseket 6 csoportba osztottam, a legfontosabbnak ítélt tanári illetve tanulói tevékenységek alapján.
1. Intézménnyel történő kapcsolattarás
2. Tanár által kezdeményezett kommunikáció
3. A résztvevők által kezdeményezett kommunikáció
4. Oktató anyagok megosztása
5. Hozzászólások, házi feladatok beküldése és kommentálása
6. Közös munka



